‘ประเวช’คว้านั่งเลขาคปภ.เริ่มงานพ.ย.นี้
&#8220;ประเวช&#8221; เริ่มตำแหน่งเลขาฯ คปภ. 1 พ.ย.นี้ รอ รมว.คลัง เสนอชื่อเข้า ครม.
8 ต.ค. 2554

“ประเวช” เริ่มตำแหน่งเลขาฯ คปภ. 1 พ.ย.นี้ รอ รมว.คลัง เสนอชื่อเข้า ครม. 
นายประเวช องอาจสิทธิกุล ผู้ช่วยผู้อำนวยการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้รับแจ้งจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ว่า เป็นผู้ได้รับการคัดเลือกให้เป็นเลขาธิการ คปภ.คนใหม่ แทนนางจันทรา บูรณฤกษ์ ที่จะครบวาระในวันที่ 31 ต.ค.นี้ โดยคาดว่าจะเริ่มงานได้ในวันที่ 1 พ.ย.นี้ 
อย่างไรก็ตาม คปภ.จะต้องนำชื่อเสนอให้ รมว.คลัง พิจารณา ก่อนนำเข้าสู่ที่ประชุมคณะรัฐมนตรี (ครม.) เพื่อขอความเห็นชอบต่อไป
“กระบวนการสรรหาเลขาธิการ คปภ. มีรูปแบบเดียวกับการสรรหาเลขาฯ ก.ล.ต. แต่ในส่วนของ คปภ.เท่าที่ทราบมีผู้เข้าสมัครทั้งหมด 12 คน และคัดเหลือ 3 คน ซึ่งผมได้รับคัดเลือกในที่สุด” นายประเวช กล่าว
สำหรับประสบการณ์ทำงานของนายประเวชนั้น ถือได้ว่าเป็นผู้ที่มีความรู้ความสามารถทางด้านตลาดทุนและตลาดเงิน ผ่านการทำงานในสถาบันการเงินที่มีชื่อเสียงระดับโลกอย่าง เจ.พี.มอร์แกน มาก่อน และได้ร่วมงานในแบงก์ ออฟ อเมริกา เป็นแห่งสุดท้าย ก่อนเข้ามาร่วมงานกับ ก.ล.ต. โดยปัจจุบันยังร่วมเป็นกรรมการในคณะกรรมการและคณะอนุกรรมการในด้านต่างๆ กับ คปภ. ทำให้มีความคุ้นเคยกับการทำงานร่วมกับ คปภ.มาก่อน
แหล่งข่าวจาก คปภ. กล่าวว่า ผู้สมัครที่เข้ารอบสุดท้ายอีก 2 คนที่เหลือ คือ นางอัจนา ไวความดี รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กับ น.ส.ชำเลือง ชาติสุวรรณ ที่ปรึกษาสำนักงาน คปภ.